Bjørkelangen tvangsarbeidsleir

Bjørkelangen tvangsarbeidsleir var en tvangsarbeidsleir på Bjørkelangen i Aurskog-Høland som blant annet ble brukt for straffedømte etter andre verdenskrig. Den ble anlagt under andre verdenskrig som arbeidsleir for Arbeidstjenesten (AT) i 1941.

Bjørkelangen leir lå rett øst for Bjørkelangen og Lierelva langs Riksvei 170. Arbeidet besto i grøfting av myrer, vedhogging, gårdsarbeid m.m. Arbeidstjenestens virke her varte fram til 23. desember i 1943, den enkeltes tjenestetid varte i 79 dager.

Senere ble den brukt som rekruttskole for vernepliktige norske gutter med tanke på tvangsoverføring til østfronten som frontkjempere, noe det imidlertid ikke ble noe av da det ble erkjent at denne tjenesten måtte bygge på frivillighet.

Etter krigen ble leiren Bjørkelangen tvangsarbeidsleir for landsvikdømte nordmenn som følge av landssvikoppgjøret etter andre verdenskrig, blant annet medlemmer av Rinnanbanden, siste løslatt 11. juli 1954. 

I 1955 ble leieren ble overtatt av Heimevernet under betegnelsen Bjørkelangen HV-leir, HV-distrikt 04 fram til 1959, da HV 04 flyttet til Kongsvinger festning. Leiren ble deretter benyttet til andre HV-formål.

Den gamle sykestua fra 1941 ble i 1960-årene solgt til Høland IL og flyttet til deres stadion som klubbhus. Dette ble revet i 2009 etter å ha blitt erstattet av et mer moderne klubbhus.

Leiren gikk gjennom utbedringer og ombygginger i 1942, 1965, 1970, 1978 og 1979. Det 4,3 dekar store området ble solgt til private i 2005 og besto da av seks bygninger, lager, forsamlingshus, vedskjul, stålplatehus og to Moelven-brakker på flat, inngjerdet tomt.

 Litteratur  
 Eirik Veum: Statspolitiet 1941-1945, Kagge forlag, 2012. ISBN 978-82-489-1299-6

Kategori:Aurskog-Hølands historie
Kategori:Fangeleirer i Norge under andre verdenskrig